RESOLUCIÓN do 23 de decembro de 2005 pola que se convocan dúas bolsas de linguaxe administrativa galega.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/01/2006

O artigo 3.1º g) da Lei 10/1989, do 10 de xullo, de modificación da Lei 4/1987, do 27 de maio, de creación da Escola Galega de Administración Pública (EGAP), considera entre os fins da escola a investigación, a documentación, o estudo e a realización de traballos de divulgación no eido da Administración Pública, promovendo a súa máxima difusión.
En execución do plan de actividades da escola para o ano 2006 e de conformidade coa referida lei, resolvo convocar dúas bolsas de linguaxe administrativa galega, segundo as seguintes bases:
Primeira.-Obxecto e número de bolsas.
Esta resolución ten por obxecto aprobar as bases e a convocatoria para a concesión, en réxime de concorrencia competitiva, de dúas bolsas de linguaxe administrativa galega para a realización na EGAP de estudos e prácticas nesta materia.
Segunda.-Duración e dotación económica.
As actividades de formación iniciaranse o 1 de abril e rematarán o 31 de decembro de 2006. Poderán ser prorrogadas por un ano ou, se é o caso, ata que se resolva a convocatoria do ano 2007, en función do aproveitamento da persoa adxudicataria e sempre que exista crédito adecuado e suficiente.
A dotación económica de cada bolsa será de 1.200 euros mensuais brutos coa retención fiscal que lle corresponda. A contía da dotación estará en función do número de días desde a incorporación, considerándose en todos os casos meses de 30 días.
O financiamento estará condicionado á existencia de crédito axeitado e suficiente na aplicación orzamentaria 06.80.122A.480.0 dos orzamentos xerais da Comunidade Autónoma de Galicia para o 2006, cuxo proxecto foi aprobado no Consello da Xunta do 20 de outubro de 2005. O expediente económico tramítase de acordo co previsto na Orde do 11 de febreiro de 1998 que regula a tramitación anticipada de expedientes de gasto.
Terceira.-Natureza xurídica da relación e incompatibilidades.
A condición de bolseiro ou bolseira non xerará unha relación laboral ou administrativa coa Xunta de Galicia nin a súa inclusión na Seguridade Social.
Será incompatible co desfrute doutra bolsa de similares características financiada con fondos públicos e coa percepción de calquera contía que teña natureza salarial en coincidencia temporal.
Cuarta.-Requisitos dos participantes.
Poderán optar ás bolsas as persoas que reúnan os seguintes requisitos: ser licenciado na especialidade de filoloxía galega, filoloxía hispánica (subsección galego-portugués), filoloxía románica (especialidade galaico-portugués) ou tradución (con galego como lingua A).
Quinta.-Solicitudes.
As persoas interesadas presentarán no rexistro da EGAP ou remitirán na forma prevista no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, dentro dos vinte días naturais seguintes ao da publicación desta convocatoria, a seguinte documentación:
a) Unha instancia de admisición segundo o modelo do anexo.
b) Unha fotocopia do DNI.
c) Curriculum vitae, dun máximo de tres follas, de acordo coa seguinte estrutura: I) Datos persoais; II) Formación académica; III) Coñecemento doutros idiomas; IV) Coñecementos e/ou experiencia informática; V) Experiencia en traballos ou actividades relacionadas coa investigación e tradución (traballos, bolsas ou axudas á investigación recibidas con anterioridade); VI) Publicacións; VII) Formación complementaria.
d) Certificación académica (ou fotocopia compulsada) na que se detallen as cualificacións obtidas nas distintas disciplinas e na que conste que teñen aprobadas todas as materias correspondentes ao grao de licenciado.
e) Documentos que acrediten a formación e/ou experiencia en materias relacionadas cos parágrafos III), IV), V), VI) e VII). As certificacións, tanto de formación coma de traballo ou bolsas, deberán detallar a súa duración. No caso das certificacións de traballo, estas reflectirán a entidade ou organismo e as funcións e as tarefas realizadas.
f) Declaración xurada ou responsable das bolsas solicitadas ou concedidas polas administracións públicas, indicando o período de desfrute delas e do compromiso a renunciar se for seleccionado ou seleccionada para outra bolsa.
Sexta.-Comisión de valoración e selección.
Presidente: o director da EGAP ou persoa en que delegue.
Vogais: tres nomeados polo director da EGAP, un dos cales deberá ser profesor/a colaborador/a da EGAP en materia de linguaxe administrativa galega.
Secretario/a: un funcionario ou funcionaria do Servizo de Estudos, Investigación e Publicacións da EGAP que actuará con voz e voto.
A comisión está clasificada na categoría superior para os efectos previstos no artigo 26 do Decreto 144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia.
Sétima.-Criterios para a selección dos bolseiros ou bolseiras.
A selección realizarase mediante a valoración dos méritos acreditados conforme o seguinte baremo:
a) Expediente académico: ata 4 puntos.
b) Coñecemento doutros idiomas: ata 1 punto.
c) Coñecementos e/ou experiencia informática: ata 0,50 puntos.
d) Coñecementos ou experiencia en actividades relacionadas coa investigación e tradución: ata 1,50 puntos.
e) Publicacións: ata 0,50 puntos.
f) Formación complementaria: ata 0,50 puntos.
A comisión non valorará aqueles méritos dos candidatos que non estean acreditados documentalmente.
A comisión poderá realizar unha entrevista cos aspirantes. Á vista da valoración dos méritos dos candidatos, a comisión determinará a puntuación mínima para acceder á entrevista. Esta versará sobre os seus méritos curriculares, co fin de valorar os coñecementos, aptitudes e actitudes persoais dos aspirantes para as funcións que van desempeñar. Terá unha duración máxima de quince minutos. A puntuación máxima pola entrevista será de 2 puntos.
Finalmente, a comisión fará pública no taboleiro de anuncios da escola a relación de candidatos por orde de puntuación.
Oitava.-Réxime de colaboración
A solicitude das bolsas implica o coñecemento e aceptación destas bases, así como as que estableza a EGAP para o seguimento do rendemento das actividades dos bolseiros ou bolseiras.
Durante o tempo de duración da bolsa todas as persoas bolseiras serán beneficiarias dunha póliza de enfermidade e accidente e doutra de responsabilidade civil subscrita pola EGAP.
Os aspirantes seleccionados incorporaranse, logo de aceptar a bolsa, no prazo de tres días naturais seguintes ao da notificación do outorgamento.
A coordinación e orientación das actividades dos bolseiros ou bolseiras serán levantadas a cabo polo xefe ou xefa do Servizo de Estudos, Investigación e Publicacións, en horario de mañá e/ou tarde, de luns a venres na EGAP.
Así mesmo, deberán asistir ás actividades que a EGAP considere convenientes para a súa formación. Os gastos ocasionados con motivo destas actividades serán pagados pola EGAP con cargo á aplicación orzamentaria 06.80.122A.480.0 na que se habilitará previamente o crédito para este fin, logo de que o xefe ou xefa do Servizo de Estudos, Investigación e Publicacións certifique os gastos producidos; os gastos de desprazamento, aloxamento e manutención non poderán superar a contía establecida para o grupo II do Decreto 144/2001, do 7 de xuño, sobre as indemnizacións por razón do servizo ao persoal con destino na Administración autonómica de Galicia.
No caso de que unha persoa adxudicataria, por calquera motivo, non poida levar a cabo as actividades de formación será substituída polo candidato ou candidata seguinte por orde de puntuación. En caso de renunciar á bolsa, non se entenderá que existe incumprimento das condicións establecidas para a súa con
cesión, sempre e cando o órgano xestor certifique o correcto desempeño por parte do bolseiro das tarefas inherentes á bolsa, garantindo a continuidade destas coa substitución por outro bolseiro ou bolseira. Cando a data da renuncia non coincida co derradeiro día de cada mes, aboarase a parte proporcional correspondente ao desfrute da bolsa.
As persoas beneficiarias destas bolsas presentarán os informes, formularios e demais documentos que lles exixa a EGAP con motivo da xestión desta bolsa.
Antes de proceder ao último pagamento as persoas beneficiarias deberán efectuar unha declaración xurada ou responsable conforme non gozaron doutra bolsa que a adxudicada en virtude desta convocatoria.
Novena.-Anulación da bolsa.
No caso de incumprimento das actividades de formación ou das bases establecidas nesta convocatoria, a escola poderá, por proposta do xefe ou xefa do Servizo de Estudos, Investigación e Publicacións e logo de escoitar a persoa afectada, anular a bolsa.
Décima.-Resolución e recursos.
As bolsas adxudicaranse por resolución da dirección da escola que se publicará no Diario Oficial de Galicia (DOG) e notificaráselles ás persoas interesadas no prazo de seis meses, contados a partir da publicación desta resolución no DOG. Esgotado o dito prazo, sen resolución expresa, deberá entenderse desestimada a petición por silencio administrativo.
As resolucións que se diten esgotarán a vía administrativa e poderá interporse, chegado o caso, recurso potestativo de reposición perante o director da EGAP no prazo dun mes contado a partir do día seguinte ao da súa notificación, se for expresa, ou no prazo de tres meses contados desde o día seguinte ao que se producise o acto presunto, se non o for. Tamén se poderá optar por interpor directamente recurso contencioso-administrativo perante o Tribunal Superior de Xustiza de Galicia no prazo de dous meses contados desde o día seguinte ao da súa notificación, se o acto for expreso, e, se non o for, o prazo para interpolo será de seis meses contados desde o día seguinte a aquel en que se produza o acto presunto, sen prexuízo de que as persoas interesadas poidan interpor calquera outro que consideren oportuno.
Décimo primeira.-Réxime xurídico.
Para o non regulado expresamente nestas bases observarase o disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, na Lei 38/2003, do 17 de novembro, de subvencións e demais normativa aplicable.
Santiago de Compostela, 23 de decembro de 2005.
Antonio Izquierdo Escribano
Director da Escola Galega
de Administración Pública